Drie vermeende mensehandelwerwers vasgetrekArgieffoto Drie sogenaamde “werwers” is vandeesweek in hegtenis geneem vir verskillende gevalle van mensehandel waartydens slagoffers oor provinsiale grense geneem is. Kapt. Philani Nkwalase, woordvoerder van die Valke, het Vrydag gesê Leandre Meryl Williams Ayuk (35) het Woensdag in die Springbok-landdroshof in die Noord-Kaap verskyn kort ná haar inhegtenisneming nadat sy glo niksvermoedende slagoffers vanaf Springbok na Kaapstad vir haar man, Edward Ayuk, gelok het. “By hul aankoms [in Kaapstad] is hulle in ŉ lewe van dwelms en prostitusie gedwing. Twee slagoffers kon daarin slaag om te ontsnap en terug huis toe te keer,” het Nkwalase gesê. Edward Ayuk is in September 2017 vir ŉ soortgelyke oortreding in hegtenis geneem. Twee vroue, onderskeidelik 16 en 29 jaar oud, is met sy inhegtenisneming uit Edward se huis in Brooklyn in Kaapstad gered. Twee ander beweerde werwers, Vincent Ndidi Onyejekwa (39) en Uche Henry Ezenwa (35), het Maandag in die Johannesburg-landdroshof verskyn, ook kort ná hul inhegtenisneming. Onyejekwa en Ezenwa was glo die werwers in mensehandelsake wat in Bellville en Milnerton ondersoek word. Twee slagoffers is in dié sake van Johannesburg na Kaapstad gelok met die beloftes van winsgewende werksgeleenthede. Die drie se sake is na onderskeidelik Kaapstad en Bellville oorgeplaas. Ayuk en Ezenwa se sake sal 17 en 18 September in die streekhof in Kaapstad voorkom terwyl Onyejekwa 18 September in die Bellville-streekhof sal verskyn.